
На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Републичког геодетског завода, а поступајући по притужби синдиката AA,  Заштитник грађана је 
У Т В Р Д И О 

Републички геодетски завод начинио је пропуст у раду на штету 228 државних службеника запослених у том заводу на тај начин што је приликом доношења решења за рад од куће због проглашеног ванредног стања и епидемије болести COVID -19 донео збирно решење за све запослене,  чији је саставни део списак запослених са хроничним обољењима.

Упућивањем наведеног решења свим запосленима путем службеног мејла, заједно са листом запослених који болују од хроничних обољења и навођењем обољења на начин како су запослени пренели послодавцу (нпр. дијабетичар, оперисала рак дојке, кронова болест, тумор на мозгу) Републички геодетски завод је повредио достојанство и право на приватност запослених државних службеника као и одредбе Закона о заштити података о личности. 
На основу Уставом и законом прописаних овлашћења, Заштитник грађана упућује Републичком геодетском заводу следеће  

П Р Е П О Р У К Е
 I
Републички геодетски завод ће у року од 15 дана од дана пријема овог акта, упутити јавно извињење свим запосленима који су се нашли на листи која је саставни део збирног решења од 17. 3. 2020. на исти начин на који је поменуто решење и упућено. 
II

Потребно је да у јавном извињењу, које ће бити упућено у складу са препоруком I,  Републички геодетски завод упозна све запослене који су евентуално претрпели материјалну или нематеријалну штету због повреде Закона о заштити података о личности ( чл. 86) да имају право на новчану накнаду ове штете од руковаоца, односно обрађивача који је проузроковао штету.

III
Потребно је да директор Републичког геодетског завода обавести Владу Републике Србије о пропустима који су начињени на штету државних службеника ради утврђивања евентуалне његове одговорности, односно да предузме мере из своје надлежности како би се утврдила одговорност другог запосленог државног службеника који је начинио пропуст на штету 228 државнa службеника. 
Републички геодетски завод обавестиће Заштитника грађана о поступању по овим препорукама у року од 15 дана од дана достављања. 
Разлози

Заштитник грађана је 19. 3. 2020. године примио притужбу AA у којој је указано да је директор Републичког геодетског завода упутио свим запосленима у РГЗ-у мејл у коме је достављено решење
 директора РГЗ-а о организовању посла код послодавца током проглашеног ванредног стања и епидемије болести COVID -19. Наведеним решењем директора РГЗ-а је одређено да ће послове свог радног места  обављати ван службених просторија послодавца – од куће посебно угрожена лица са утврђеним хроничним обољењима, која су таксативно наведена у списку који је саставни део решења. Уз поменуто решење, свим запосленима је са службеног мејла Кабинета директора РГЗ-а достављен и списак 228 запослених који се упућују на рад од куће током проглашеног ванредног стања и епидемије заразне болести COVID -19. Поред имена и презимена свих запослених наведена су хронична обољења  од којих свако од њих болује на начин како су они пренели послодавцу ( нпр. лечила тумор, оперисала рак дојке, болест крви, дијабетес).
Заштитник грађана је покренуо поступак
 контроле законитости и правилности рада Републичког геодетског завода тражећи од органа управе да у што краћем року обавести Заштитника грађана о свим чињеницама и околностима које се односе на предметни случај. 
Контролисани орган је у свом изјашњењу
 које је достављено Заштитнику грађана истакао да је, с обзиром на чињеницу да су мере које је Влада Републике Србије прописала биле хитне, донето збирно решење којим су сви хронични болесници и родитељи деце старости до 12 година послати да раде од куће. Према наводима контролисаног органа, без провере тачности њихових изјава и без тражења било каквих доказа Републички геодетски завод је у складу са инструкцијом Владе РС донео збирно решење којим је свим запосленима без разлике омогућио рад од куће. Републички геодетски завод је истакао да решење не садржи ни један податак о болести нити о дијагнози болести, а поготово не садржи поверљиве податке као што су ЈМБГ, клиничка слика, податке о историји болести.
У даљем току поступка, Заштитник грађана је утврдио да је Повереник за информације од јавног значаја и заштиту податак о личности извршио инспекцијски надзор над радом РГЗ-а, те је руковаоцу изрекао опомену
 зато што је преносом података о здрављу, односно здравственом стању за 228 лица запослених код руковаоца исте доставио трећим лицима чиме је прекршио одредбе чл. 42. став 1-3. Закона о заштити података о личности и одредбе чл,. 17. Закона о Заштити података о личности .
Руковалац је, поступајући по опомени Повереника од 13. 4. 2020. године обавестио Повереника да је поступио по наведеној опомени и да је предузео мере за отклањање утврђених неправилности како се исте не би поновиле
. 
Приликом доношења ове препоруке Заштитник грађана се водио одредбама Устава Републике Србије
, Европске конвенције за заштиту људских права и основних слобода
 као и одредбама Закона о заштити података о личности
. 
*****
Приликом образлагања разлога због којих је Заштитник грађана упутио препоруку Републичком геодетском заводу због пропуста у његовом раду нарочито је потребно осврнути се и на специфичан контекст у коме је пропуст у овом случају направљен. Одлука о проглашењу ванредног стања је донета 15. 3. 2020. године на целој територији Републике Србије, а убрзо након тога донете су усвојене и уредбе којима је регулисано поступање послодаваца током трајања ванредног стања изазваног епидемијом болести COVID -19. Заштитник грађана је утврдио да је Републички геодетски завод, желећи да у што краћем року предузме мере како би се заштитиле најосетљивије категорије запослених лица, донео збирно решење о обављању посла ван службених просторија послодавца два дана након проглашења ванредног стања.  
Заштитник грађана је утврдио да је Републички геодетски завод спорно решење донео на основу изјава запослених о њиховом здравственом стању које су послодавцу достављене путем мејла. Послодавац том приликом није вршио никакве провере добијених исказа државних службеника о томе да ли припадају групи хроничних болесника (наведени орган управе у конкретном случају не би ни био надлежан да процењује њихову тачност), већ је доношењем предметног решења омогућио рад од куће свим лицима која су се изјаснила да припадају угроженим категоријама запослених лица. Републички геодетски завод је у свом изјашњењу навео, у шта Заштитник грађана нема разлога да сумња, да је поступио на описани начин како би на време предупредио могућност да дође до угрожавања живота запослених у ово органу управе. 
Међутим, Републички геодетски завод није успео да објасни због чега је било неопходно да, приликом достављања решења о обављању посла ван службених просторија свим запосленима у Републичком геодетском заводу, уз исто достави и списак на коме се налазе искази службеника о типу болести, односно о разлозима због којих морају да раде од куће. Заштитник грађана не сматра да су постојали разлози да се запослени који су остали да обављају послове свог радног места у службеним просторијама послодавца упознају са здравственим стањем својих колега који су упућени да раде од куће. Такође, нису постојали ни разлози да запослени упућени да раде од куће буду упознати са здравственим стањем других запослених у истој ситуацији. Чињеница коју је навео послодавац, да на предметно решење нико није уложио жалбу, не умањује пропуст који је начињен јер је наведеним решењем мериторно решено друго питање - питање рада од куће за 228 државних службеника. 

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Републичком геодетском заводу у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности.  
                                                                                                      ЗАШТИТНИК ГРАЂАНА
                                                                                                               мр Зоран Пашалић

· Подносиоцима притужбе

· Републичком геодетском заводу

· У списе предмета
� „Сл. гласник РС“ бр. 98/06.


� „Сл. гласник РС“ број 79/05 и 54/07.


�Решење број 130/7/2020 од 17. 3. 2020. године


� актом дел. број 10857 од 23. 3. 2020. године


� Број 07-530/2020 од 2. 4. 2020. године


� Опомена број 072-04-1076/2020-7 од 13. 4. 2020. године


� Акт Повереника за информације од јавног значаја и заштиту података о личности бр. 072-04-1076/2020-07 од 4. 5. 2020. године. 


� ,,Службени гласник РС“ број 98/2006


�  ,,Сл. лист СЦГ – Међународни уговори“ бр. 9/2003, 5/2005, и 7/2005- испра. ,,Службени гласник РС“ бр. 12/2010 и 10/2015 








� ,,Сл. гласник РС” бр. 87/2018

